ශ්‍රී ලංකාවේ, මන්නාරම් මුහුදු තීරය ආශි‍්‍රතව විශාල ප්‍රමාණයේ ස්වභාවික ගෑස් නිධියක් හමුවු බව ජනාධිපති මහින්ද රාජපක්ෂ මහතා ඓතිහාසික මහනුවර දී ඊයේ (2) ප්‍රකාශයට පත් කළේය.වසරක පමණ කාලයක් තිස්සේ කළ පරීක්ෂණ මල්ඵල ගන්වමින් මේ නිධිය සොයා ගත් බවට තොරතුරු අදාළ පර්යේෂකයන් තමාට නිල වශයෙන් දැනුම් දුන් බව ජනාධිපතිවරයා ප්‍රකාශ කළේය.තෙල් සහ ගෑස් ශ්‍රී ලංකා මුහුදෙන් සොයා ගෙන දින හතක් තුළ රජයට දැනුම් දිය යුතුයි යන කොන්දේසිය ප්‍රකාරව පර්යේෂකයන් ඊයේ (02) උදෑසන තමාට දැනුම් දුන් මේ සුබ ආරංචිය උතුම් දළදා සමිඳුන් වැඩ සිටින මහනුවර සිට ජනතාවට දැනුම් දීමට ලැබීමත් භාග්‍යක් බවත් ජනාධිපතිවරයා පැවැසීය.ජනාධිපතිවරයා මේ අදහස් පළ කළේ මහනුවර ජනාධිපති මන්දිරයේදී ඊයේ පැවැති ජන හමුවකට එක්වෙමිනි.